ไทยพาณิชย์ส่งทริกเกอร์ฟันด์ลุยหุ้นจีน
บลจ.ไทยพาณิชย์ ออกกองทุนไชน่า ทริกเกอร์ 5.55% ฟันด์ 1 ลุยหุ้นจีน
14 มี.ค. 2556

บลจ.ไทยพาณิชย์ ออกกองทุนไชน่า ทริกเกอร์ 5.55% ฟันด์ 1 ลุยหุ้นจีน 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทอยู่ระหว่างเสนอขายกองทุนเปิดไทยพาณิชย์ ไชน่า ทริกเกอร์ 5.55% ฟันด์ 1 (SCBTCE1) อายุประมาณ 5 เดือน มูลค่า 500 ล้านบาท เสนอขายวันที่ 14-20 มี.ค. 2556 ลงทุนขั้นต่ำ 5,000 บาท
กองทุนมีนโยบายลงทุนในหน่วยลงทุนของกองทุน Hang Seng HShare Index ETF เพื่อให้สามารถสร้างผลตอบแทนกองทุนก่อนหักค่าธรรมเนียมและค่าใช้จ่ายทั้งหมดของกองทุนให้ใกล้เคียงหรือเทียบเท่ากับผลตอบแทนจากการลงทุนในดัชนี Hang Seng China Enterprises Index (HShare Index) ให้มากที่สุดและทำสัญญาซื้อขายล่วงหน้า เพื่อป้องกันความเสี่ยงจากอัตราแลกเปลี่ยนสกุลเงินเหรียญฮ่องกงเมื่อเทียบกับสกุลเงินบาทไม่น้อยกว่า 90% ของเงินลงทุนในต่างประเทศตลอดเวลา
ทั้งนี้ กองทุนกำหนดเป้าหมายทริกเกอร์ภายใน 5 เดือนแรก หากมูลค่าหน่วยลงทุนมากกว่าหรือเท่ากับ 10.7571 บาทต่อหน่วย เป็นเวลา 3 วันทำการติดต่อกัน บริษัทจะรับซื้อคืนหน่วยลงทุนโดยอัตโนมัติในอัตราไม่ต่ำกว่า 10.6679 บาทต่อหน่วยภายใน 5 วันทำการ แต่หากไม่ทริกเกอร์ในเวลาที่กำหนดกองทุนจะบริหารต่อเป็นกองทุนเปิด สามารถซื้อขายหน่วยลงทุนได้ทุกวันทำการที่กำหนด 
นางโชติกา กล่าวว่า เศรษฐกิจประเทศจีนมีแนวโน้มค่อยๆ ปรับตัวดีขึ้นจากนโยบายรัฐบาลกลับมาให้ความสนใจการขยายตัวทางเศรษฐกิจมากขึ้น อีกทั้งแผนพัฒนาเศรษฐกิจเน้นกระจายรายได้และปรับการผลิตให้ทันสมัย หนุนการบริโภคภายในประเทศ จึงเป็นโอกาสเหมาะในการเข้าลงทุน 
ในอนาคตมองว่าสัญญาณดัชนีชี้นำเศรษฐกิจจีนแสดงถึงเศรษฐกิจผ่านจุดต่ำสุด เงินลงทุนไหลเข้าตลาดเอเชียเหนือต่อเนื่อง และตลาดหุ้นจีนยังมีราคาถูกเมื่อเทียบอดีตและยังถูกเมื่อเทียบกับค่าเฉลี่ยของตลาดหุ้นเอเชีย ในขณะที่การปรับประมาณการผลประกอบการบริษัทจดทะเบียนมีเสถียรภาพตามภาวะเศรษฐกิจ 
อย่างไรก็ตาม มีปัจจัยเสี่ยงที่ต้องระวัง คือ เศรษฐกิจจีนยังคงขยายตัวต่ำกว่าค่าเฉลี่ยในอดีต โดยรัฐบาลยังคงจับตามองฟองสบู่ในภาคอสังหาริมทรัพย์ และแนวโน้มเงินเฟ้อที่เพิ่มขึ้นในช่วงครึ่งหลังของปี อาจทำให้ธนาคารกลางจีนมีความระมัดระวังในการใช้นโยบายผ่อนคลายทางการเงิน